CELEX: 52015PC0289
Language: ro
Date: 2015-06-12
Title: Propunere de DECIZIE DE PUNERE ÎN APLICARE A CONSILIULUI de autorizare a Italiei să aplice o măsură specială de derogare de la articolele 206 și 226 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 12.6.2015
            COM(2015) 289 final
            2015/0129(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Italiei să aplice o măsură specială de derogare de la articolele 206 și 226 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Motivele și obiectivele propunerii
            
            
               În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective, pentru a simplifica procedura de colectare a TVA sau pentru a preveni anumite forme de evaziune fiscală sau de fraudă.
            
            
               Prin scrisoarea înregistrată de Comisie la data de 24 noiembrie 2014, Republica Italiană a solicitat autorizarea de a se deroga de la articolele 206 și 226 din Directiva TVA. În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 16 martie 2015, cu privire la cererea înaintată de Republica Italiană. Prin scrisoarea din 17 martie 2015, Comisia a comunicat Republicii Italiene faptul că deține toate informațiile necesare pentru a analiza cererea.
            
            
               Contextul general
            
            
               Ca urmare a introducerii unui sistem de verificări statistice, Italia a descoperit că există fraude considerabile în materie de TVA în legătură cu furnizarea bunurilor și serviciilor pentru autoritățile publice. Potrivit regulii generale, pentru aceste prestații se percepe TVA, iar autoritățile publice plătesc furnizorului TVA-ul împreună cu prețul. Italia a observat că un număr semnificativ de furnizori comit acte de evaziune fiscală neplătind TVA-ul autorităților fiscale.
            
            
               Pentru a pune capăt acestor practici, Italia a solicitat ca, pentru prestațiile către autoritățile publice, TVA-ul datorat să nu mai fi plătit furnizorului. Cu toate acestea, deoarece autoritățile publice nu sunt, în principiu, persoane impozabile, aplicarea așa-numitului „mecanism de taxare inversă” nu este posibilă fiindcă declarațiile de TVA, în care TVA-ul datorat poate fi declarat și dedus, nu pot fi, de regulă, depuse de către persoane neimpozabile. Prin urmare, Italia are intenția de a dezvolta un sistem în cadrul căruia TVA-ul aferent prestațiilor către autoritățile publice va fi plătit într-un cont bancar separat blocat. Italia a estimat că acest lucru ar genera venituri din TVA în valoare totală estimată între 741 și 1 235 de milioane de euro.
            
            
               Pentru a permite un astfel de sistem, Italia a solicitat autorizarea de a se deroga de la dispozițiile articolului 206 din Directiva TVA, cu scopul de a se asigura că furnizorul nu mai este obligat să plătească TVA-ul pe prestațiile sale către autoritățile fiscale deoarece acest TVA trebuie plătit, după cum s-a menționat mai sus, într-un cont special de către autoritatea publică care a beneficiat de prestație. În același timp, este necesar să se prevadă o derogare de la articolul 226 din Directiva TVA în ceea ce privește detaliile maxime de pe facturi care pot fi solicitate din partea furnizorilor impozabili astfel încât să se permită introducerea unei mențiuni speciale suplimentare pe factură care să indice că valoarea TVA trebuie să fie plătită în acest cont separat și nu furnizorului.
            
            
               Începând din iunie 2014, Italia a pus în aplicare obligația facturării electronice pentru prestațiile către autoritățile publice, fapt care a deschis posibilitatea de control în timp real al tranzacțiilor individuale și al valorii exacte a TVA-ului pe care autoritățile publice trebuie să îl plătească pe achizițiile lor. Pe baza acestor informații precise, auditarea sectorului în cauză ar trebui să fie posibilă pe baza tehnicilor convenționale de control, fără a fi necesară derogarea de la Directiva TVA. Cu toate acestea, pentru a organiza și a pune în aplicare o politică adecvată de control și pentru a beneficia pe deplin de datele disponibile prin facturarea electronică, Italia a solicitat o derogare pentru o perioadă de timp limitată, în cursul căreia să fie aplicat sistemul special menționat mai sus. În același timp, Italia a acceptat să nu solicite o reînnoire a derogării.
            
            
               În cadrul facturării electronice, a fost instituită o bază de date cu toate autoritățile publice, ea fiind pusă la dispoziție prin intermediul unui site internet specializat, care ar trebui să ofere furnizorilor garanția necesară că furnizează într-adevăr către autorități publice cărora li se aplică măsura de derogare.
            
            
               Însă unul dintre efectele măsurii propuse este faptul că persoanele impozabile, în principal implicate în livrări de bunuri sau prestări de servicii către autorități publice, nu vor mai putea să își compenseze TVA-ul plătit în amonte cu TVA-al aferent prestațiilor, primit de la clienții lor. Această categorie de persoane impozabile s-ar putea afla mereu într-o poziție de credit, fiind nevoite să solicite o rambursare efectivă a acestui TVA de la administrația fiscală. 
            
            
               Cu toate acestea, procedura de rambursare în Italia a dat naștere la preocupări și ar trebui subliniat faptul că nu există încă în curs o procedură de constatare a neîndeplinirii obligațiilor în acest context care nu a fost încă încheiată
                  1
               .
            
            
               În acest context, Italia și-a reformat procedura de rambursare a cărei principală caracteristică este restituirea în termen de trei luni a TVA-ului datorat solicitantului. În plus față de această reformă globală, e identificată o serie de categorii de persoane impozabile în funcție de activitatea economică desfășurată și de tipurile de tranzacții efectuate, persoane către care rambursările se efectuează în mod prioritar. Persoanele impozabile care intră în domeniul de aplicare al derogării propuse vor putea beneficia de această procedură prioritară. 
            
            
                Cu toate acestea, pentru a garanta continuitatea necesară în cadrul acestei derogări, Italia trebuie să prezinte un raport, la optsprezece luni de la intrarea în vigoare a prezentei derogări, cu privire la procedura de rambursare a TVA-ului în ceea ce privește această categorie de persoane impozabile. Acest raport ar trebui să furnizeze statistici mai ales în ceea ce privește durata medie de timp necesară pentru rambursarea efectivă a TVA-ului către aceste persoane impozabile și să sublinieze anumite probleme care ar putea apărea în acest context.
            
            
               În sfârșit, a fost adus în atenția Comisiei faptul că Italia a început să aplice măsura fără să fi așteptat adoptarea deciziei relevante a Consiliului.
            
            
               2.REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               Consultarea părților interesate
            
            
               Prezenta propunere se bazează pe o cerere înaintată de Italia și se referă doar la acest stat membru.
            
         
         
            
               Obținerea și utilizarea expertizei
            
            
               Nu a fost necesar să se recurgă la expertiză externă.
            
            
               Evaluarea impactului
            
            
               Decizia urmărește, în primul rând, combaterea fraudei în materie de TVA, în ceea ce privește furnizarea de bunuri și servicii către autoritățile publice prin impunerea plății TVA-ului datorat într-un cont bancar separat blocat.
            
            
               Cu toate acestea, deoarece, în cadrul acestui sistem, furnizorii nu primesc TVA-ul de la clienții lor, se vor vedea mai des nevoiți să solicite o rambursare efectivă a TVA-ului. Pentru a se evita un impact negativ asupra acestor persoane impozabile, este esențial ca procedura de rambursare, să funcționeze corespunzător. Potrivit autorităților italiene, în această privință au fost luate măsurile legislative și administrative necesare.
            
            
               Măsura nu va avea niciun impact negativ asupra resurselor proprii ale Uniunii provenind din TVA.
            
            
               3.ELEMENTELE JURIDICE ALE PROPUNERII
            
            
               Autorizarea Italiei de a aplica o măsură de derogare de la Directiva TVA prin care TVA-ul datorat pentru o prestație să nu fie plătit de client furnizorului, ci într-un cont bancar special, în cazul prestațiilor către autorități publice. Propunerea impune Italiei obligația de a prezenta în termen de optsprezece luni un raport referitor la situația rambursării TVA-ului către persoanele impozabile vizate de această măsură.
            
            
               Temei juridic
            
            
               Articolul 395 din Directiva TVA. 
            
            
               Principiul subsidiarității
            
            
               Având în vedere prevederea din Directiva TVA pe care se întemeiază propunerea, aceasta din urmă intră în sfera competenței exclusive a Uniunii. În consecință, principiul subsidiarității nu se aplică. 
            
            
               Principiul proporționalității
            
            
               Propunerea respectă principiul proporționalității din motivele expuse mai jos. 
            
            
               Decizia se referă la o autorizare acordată unui stat membru la solicitarea acestuia și nu constituie o obligație. 
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit, și anume combaterea evaziunii fiscale. 
            
            
               4.IMPLICAȚIILE BUGETARE
            
            
               Alegerea instrumentelor
            
            
               În conformitate cu articolul 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. În plus, o decizie a Consiliului este cel mai adecvat instrument, deoarece poate fi adresată statelor membre în mod individual. 
            
            
               5.ELEMENTE OPȚIONALE
            
         
         
            
               Propunerea include o clauză de încetare a efectelor; un termen care expiră automat la 31 decembrie 2017 pentru a beneficia de această derogare.
            
            
               2015/0129 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Italiei să aplice o măsură specială de derogare de la articolele 206 și 226 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  2
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)Prin scrisoarea înregistrată de Comisie la 24 noiembrie 2014, Italia a solicitat autorizarea de a introduce o măsură specială de derogare de la articolele 206 și 226 din Directiva 2006/112/CE în ceea ce privește modalitățile de plată și de facturare a taxei pe valoarea adăugată (TVA).
            
            
               (2)Prin scrisoarea din 16 martie 2015, Comisia a informat celelalte state membre cu privire la cererea depusă de Italia. Printr-o scrisoare datată 17 martie 2015, Comisia a înștiințat Italia că dispune de toate informațiile pe care le consideră necesare pentru examinarea cererii.
            
            
               (3)Italia a detectat fraude importante în ceea ce privește livrările de bunuri și prestările de servicii către autoritățile publice. În cazul acestor prestații, TVA-ul este plătit furnizorului de către autoritatea publică, iar furnizorul este, în principiu, răspunzător pentru plata acestui TVA la administrația fiscală. Italia a observat însă că un număr semnificativ de comercianți comit acte de evaziune fiscală neplătind TVA-ul către autoritățile fiscale.
            
            
               (4)Italia a solicitat măsura de derogare pentru ca TVA-ul datorat pentru prestațiile către autoritățile publice să nu mai fie plătit furnizorului, ci el să fie plătit într-un cont bancar separat blocat. Această măsură de derogare ar trebui să garanteze eliminarea posibilității de a mai comite acest tip de evaziune fiscală, fără a afecta volumul TVA-ului exigibil. În acest scop, este necesar să se prevadă o derogare de la articolul 206 din Directiva 2006/112/CE pentru aceste prestații. În plus, este de asemenea necesar să se prevadă o derogare de la articolul 226 din Directiva 2006/112/CE, pentru a permite introducerea unei mențiuni speciale pe facturi potrivit căreia TVA-ul trebuie plătit în contul special menționat. 
            
            
               (5)Ca urmare a măsurii, persoanele impozabile care acționează în calitate de furnizori pentru autoritățile publice, ar putea fi nevoite să solicite mai frecvent o rambursare efectivă a TVA-ului de la administrația fiscală. Italia a precizat că a luat măsurile legislative și administrative necesare pentru a accelera procedura de rambursare, cu scopul de a garanta că dreptul de deducere al persoanelor impozabile vizate este pe deplin respectat. Prin urmare, Italia ar trebui să fie obligată să prezinte Comisiei în termen de 18 luni de la data intrării în vigoare a măsurii de derogare în Italia un raport referitor la situația generală și, în special, la durata medie de timp necesară pentru rambursarea TVA-ului către persoanele impozabile. În 2014, Italia a introdus obligația facturării electronice pentru livrările de bunuri și prestările de servicii către autoritățile publice. Acest lucru ar trebui să permită un control adecvat al sectorului respectiv în viitor, după ce o politică adecvată de control va fi elaborată și implementată pe baza datelor disponibile în format electronic. Odată ce acest sistem va fi implementat în totalitate, nu ar trebui să mai fie necesară derogarea de la Directiva 2006/112/CE. Prin urmare, Italia a oferit asigurări că nu va solicita reînnoirea autorizării acordate în privința măsurii de derogare.
            
            
               (6)Măsura de derogare este așadar proporțională cu obiectivele urmărite, întrucât este limitată ca timp și nu privește decât un singur sector în care există probleme considerabile de evaziune fiscală. În plus, măsura de derogare nu generează riscul reorientării fraudei către alte sectoare sau către alte state membre.
            
            
               (7)Derogarea nu va afecta negativ valoarea globală a încasărilor din impozite colectate în etapa de consum final și nu va avea niciun impact negativ asupra resurselor proprii ale Uniunii care provin din TVA,
            
            
               ADOPTĂ PREZENTA DECIZIE: 
            
            
               Articolul 1
            
            
               Prin derogare de la articolul 206 din Directiva 2006/112/CE, Italia este autorizată să prevadă că TVA-ul datorat pentru livrarea de bunuri și prestarea de servicii către autoritățile publice trebuie să fie plătit de către destinatar într-un cont bancar separat blocat al administrației fiscale.
            
         
         
            
               Articolul 2
            
            
               Prin derogare de la articolul 226 din Directiva 2006/112/CE, Italia este autorizată să impună ca facturile eliberate pentru livrarea de bunuri și prestarea de servicii către autoritățile publice să includă o mențiune specială că TVA-ul trebuie să fie plătit în respectivul cont bancar separat blocat al administrației fiscale.
            
            
               Articolul 3
            
            
               Italia notifică măsurile naționale, menționate la articolele 1 și 2, Comisiei. 
            
            
               În termen de 18 luni de la data intrării în vigoare în Italia a măsurilor menționate la articolele 1 și 2, Italia prezintă Comisiei un raport referitor la situația globală a rambursărilor de TVA către persoanele impozabile afectate de aceste măsuri și, în special, referitor la durata medie de timp a procedurii de rambursare.
            
            
               Articolul 4
            
            
               Prezenta decizie expiră la 31 decembrie 2017.
            
            
               Articolul 5
            
            
               Prezenta decizie se adresează Republicii Italiene.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  Încălcarea nr. 2013/4080
               
               
                  
                     (2)
                  JO L 347, 11.12.2006, p. 1.